Diari Oficial de la Generalitat Valenciana


Sumari del DOGV 7081, del 02-08-2013 (2013/8105)

ORDE 15/2013, de 25 de juliol, de la Conselleria d'Infraestructures, Territori i Medi Ambient, per la qual es regula la Mesa Forestal de la Comunitat Valenciana.
-----------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/07/25/15/dof/vci/html**

### Dades del document

Número de DOGV
:   7081

Data del DOGV
:   02-08-2013

Secció del DOGV
:   I. DISPOSICIONS GENERALS

Número del document
:   2013/8105


Data del document
:   25-07-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * reglament intern
    * protecció del bosc
    * organització administrativa
    * legislació forestal
    * legislació

ORDE 15/2013, de 25 de juliol, de la Conselleria d'Infraestructures, Territori i Medi Ambient, per la qual es regula la Mesa Forestal de la Comunitat Valenciana. [2013/8105]  
El dia 8 de maig de 2013 es va publicar en el Diari Oficial de la Comunitat Valenciana núm. 7019 el Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana. Este instrument d'ordenació i planificació forestal respon tant al que disposa l'article 19 i següents de la Llei 3/1993, de 9 de desembre, de la Generalitat, Forestal de la Comunitat Valenciana, com al que regula la Llei 4/2004, de 30 de juny, de la Generalitat, d'Ordenació del Territori i Protecció del Paisatge, per als plans d'acció territorial.  
L'article 86.1 del Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana, crea la Mesa Forestal de la Comunitat Valenciana, com a òrgan de participació, informació i consulta de la conselleria competent en matèria de medi ambient, amb la finalitat d'impulsar la participació de la ciutadania en els assumptes públics forestals, establint una via de comunicació recíproca, que permeta la ciutadania manifestar les seues iniciatives, demandes i suggeriments en matèria forestal, cap als poders públics, i a estos, conéixer la incidència de la política sobre els actors representatius del sector forestal.  
L'apartat 2n de l'article establix que l'objecte de la Mesa Forestal de la Comunitat Valenciana serà realitzar el seguiment de la política forestal duta a terme per la conselleria competent i, especialment, de l'execució i desplegament del Pla d'Acció Territorial Forestal de la Comunitat Valenciana.   
En este context, esta orde té com a principal objectiu regular i desplegar aspectes rellevants de la Mesa Forestal de la Comunitat Valenciana que no regula l'article 86 del Decret 58/2013, de 3 de maig, del Consell, pel qual s'aprova el Pla d'Acció Territorial Forestal de la Comunitat Valenciana.  
Vist tot això, en virtut de les facultats que tinc atribuïdes pel Decret 192/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, i de conformitat amb el que establix l'article 53 de la Llei 3/1993, Forestal de la Comunitat Valenciana,  
  
  
ORDENE  
  
Article 1. Composició de la Mesa Forestal  
1. La Mesa Forestal de la Comunitat Valenciana estarà presidida pel conseller amb competències en matèria forestal i la integraran els membres següents:  
a) President, el conseller amb competències en matèria forestal.  
b) Vicepresident, el director general amb competències en matèria forestal.  
c) Un representant de la conselleria amb competències en prevenció o extinció d'incendis.  
d) Un representant de la conselleria amb competències en agricultura.  
e) Un representant de la conselleria amb competències en cultura.  
f) Un representant de la conselleria amb competències en esports.  
g) Un representant de la conselleria amb competències en turisme.  
h) Un representant de la Diputació de València.  
i) Un representant de la Diputació de Castelló.  
j) Un representant de la Diputació d'Alacant.  
k) Un representant de la Federació Valenciana de Municipis i Províncies.  
l) Un representant de d'associacions d'entitats públiques que siguen propietàries de forest.  
m) Dos representants d'organitzacions de propietaris privats forestals.  
n) Un representant de la Federació de Caça de la Comunitat Valenciana.  
o) Un representant de la Federació de Muntanya i Escalada de la Comunitat Valenciana.  
p) Un representant d'organitzacions no governamentals que tinguen com a objecte la defensa del medi ambient.  
q) Un representant d'entitats de custòdia del territori.  
r) Un representant d'entitats dedicades a la investigació i formació forestal.  
s) Dos representants de les universitats de la Comunitat Valenciana.  
  
t) Dos representants de col·lectius de professionals forestals de la Comunitat Valenciana.  
u) Un representant d'associacions empresarials valencianes d'àmbit forestal.  
v) Un representant del sector de la fusta i el moble.  
w) Un representant d'organitzacions socials o sindicals agràries.  
  
x) A proposta del president de la Mesa Forestal, podrà designar-se un o més representants de qualsevol dels sectors representats, en qualitat d'expert assessor que assistisca la Mesa en casos concrets, i que actuarà amb veu però sense vot.  
2. Actuarà com a secretari, amb veu i sense vot, un funcionari del servici competent en ordenació i gestió forestal.  
3. Tots els membres hauran de ser convocats pel president de la Mesa Forestal en funció dels assumptes que es tracten, perquè exposen els projectes, iniciatives i opinions, corresponents al seu àmbit de competències.  
4. La Mesa Forestal es regularà pels seus propis estatuts.  
  
Article 2. Funcions de la Mesa Forestal  
Seran funcions de la Mesa Forestal les següents:  
a) Emetre informes o estudis en matèries relacionades amb el sector forestal a iniciativa de la pròpia Mesa o de les conselleries competents en matèria de medi ambient i agricultura.   
b) Elevar propostes d'actuació, en matèria forestal, davant d'òrgans de l'Administració de la Comunitat Valenciana.  
c) Emetre informe sobre els projectes o avantprojectes de normativa que tinguen incidència en matèria forestal.  
d) Assessorar sobre els plans i programes que tinguen incidència sobre el terreny forestal.  
e) Proposar mesures que incentiven la creació d'ocupació lligada a activitats relacionades amb la protecció del terreny forestal, així com la participació ciutadana en la solució dels problemes ambientals.  
f) Proposar mesures de comunicació, participació i educació ambiental que tinguen com a objectiu informar, orientar i sensibilitzar la societat de la provisió multifuncional de servicis ambientals que la muntanya proporciona a la societat.  
g) Proposar les mesures que considere oportunes per a la millor regulació i compliment de la normativa en matèria forestal, valorant l'efectivitat de les normes, plans i programes en vigor i proposant, si és el cas, les modificacions oportunes.  
h) Impulsar la coordinació entre la iniciativa pública i privada en matèria forestal.  
  
Article 3. Nomenaments i cessaments  
1. Els membres de la Mesa Forestal i els seus suplents seran nomenats pel president o presidenta de la Mesa, a proposta, si és procedent, de les entitats i organitzacions esmentades en l'article anterior.  
2. El nomenament dels membres electius de la Mesa Forestal i dels suplents serà per un període de dos anys, que podrà ser renovat per períodes iguals. El president, secretari o membres de la mesa per ocupar un càrrec en l'Administració forestal tindran tal condició durant el temps que ocupen els càrrecs esmentats.  
3. Els membres de la Mesa Forestal cessaran per qualsevol de les causes següents:  
a) Per finalitzar el termini per al qual van ser nomenats.  
b) Per decisió del president de la Mesa Forestal, a proposta de la Mesa Forestal o a instàncies de les organitzacions i institucions a qui representa.  
c) Per renúncia.  
d) Per defunció.  
e) Per cessament en el lloc per raó del qual van ser nomenats.  
4. La pertinença a la Mesa Forestal no donarà dret a cap remuneració.  
  
Article 4. Participació d'altres assistents  
1. Podran participar en els debats i reunions de la Mesa Forestal, amb veu però sense vot:  
a) Els titulars dels òrgans superiors i directius de la conselleria amb competències en el medi ambient, o d'altres conselleries.   
b) Representants d'associacions d'entitats locals.  
c) Tècnics o experts en les qüestions que es tracten.  
d) Els que dispose el reglament de règim interior.  
2. Tots ells hauran de ser convocats pel president de la Mesa Forestal en funció dels assumptes que es tracten, perquè exposen els projectes, iniciatives i opinions, corresponents al seu àmbit de competències.  
  
Article 5. Règim de funcionament  
1. La Mesa Forestal es reunirà almenys una vegada al semestre i sempre que ho requerisca l'exercici de les seues funcions. Es reunirà amb caràcter extraordinari totes les vegades que calga, amb la convocatòria prèvia del seu president o a petició de la meitat dels seus membres, havent de proposar-se en ambdós casos l'orde del dia.  
2. El president aprovarà el reglament de règim interior de la Mesa Forestal.  
3. Atés el seu caràcter consultiu i participatiu, la Mesa Forestal elaborarà documents que tindran el caràcter de proposta i recomanació per als òrgans administratius forestals de la Comunitat Valenciana i no seran vinculants.  
4. El president podrà convocar, quan ho estime convenient, com a invitats altres persones o entitats, en relació amb algun punt de l'orde del dia, les quals assistiran a les reunions amb veu però sense vot.  
  
5. De les reunions que realitze la Mesa Forestal el secretari estendrà una acta, que especificarà necessàriament els assistents, l'orde del dia de la reunió, les circumstàncies del lloc i temps en què s'ha realitzat, els punts principals de les deliberacions, així com el contingut dels acords adoptats. En el cas que els informes, estudis i treballs elaborats no siguen assumits amb caràcter unànime, es recolliran com a annexos a estos les opinions i postures discordants.  
6. Es podrà acordar la constitució de grups de treball, encarregats de l'estudi i informe de qüestions concretes del sector forestal de la Comunitat Valenciana, i la composició d'estos serà aprovada per la Mesa Forestal.  
7. La conselleria amb competències en matèria forestal, amb càrrec als seus pressupostos, facilitarà els recursos humans i materials necessaris per al funcionament de la Mesa Forestal i, a sol·licitud d'esta, podrà encarregar els estudis i informes relatius a les funcions que este decret atribuïx a la Mesa Forestal.  
  
Article 6. Publicitat de les actes  
Les actes de la Mesa Forestal es publicaran en la pàgina web de la conselleria amb competències en matèria forestal.  
  
DISPOSICIÓ ADDICIONAL  
  
Única. Dotació econòmica  
La implementació i desplegament posterior d'esta orde no podrà tindre cap incidència en la dotació de tots i cada un dels capítols de gasto assignat a la conselleria esmentada, i en tot cas haurà de ser atés amb els mitjans personals i materials de la conselleria competent per raó de la matèria.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana  
  
València, 25 de juliol de 2013  
  
La consellera d'Infraestructures, Territori i Medi Ambient  
ISABEL BONIG TRIGUEROS


Còpia Permalink ELI